《次潘节夫韵》
宋代·吕本中

昔年绕舍培楸梧，霜风初劲叶未枯。鸡肥兔贱年谷熟，草服黄未真野夫。

时时步屧遇邻叟，共醉不复烦追呼。杯中满汎注白玉，林边阿堵无青凫。

击壤歌缶有馀乐，岂羡骐骥驰大衢。眼眵看朱或成碧，心懵读马还作乌。

富如安昌徒自苦，上贾必欲求膏腴。声名向晚更寂寞，何似杨雄宅一区。

美官好爵乃上苴，人生要在修廉隅。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。